Beskyldninger om dobbeltmoral og forskelsbehandling fløj gennem luften, da det heftigt debatterede Bent Dahl-byggeri nok engang blev diskuteret.

En time inden borgermødet var der allerede over 100 mennesker, der var klar. På dagsordenen var ene og alene det efterhånden omstridte byggeri af en 15 etagers bygning i Hobro. Over 200 endte med at møde op til udvalgsformand Jørgen Hammer overvældelse. Og det var langt fra kun for at lytte eller sidde med korslagte arme. - Jeg er utilfreds med det byggeri. Det er alt for stort, siger Ib Drejer Christensen til TV2 Nord. Borgmester stak snuden frem Det nuværende og faldefærdige Klochhus har siden første april stået tomt. Et enstemmigt Teknik- og Miljøudvalg har valgt at gå videre med højhusplanerne, men det er langt fra alle i Hobro og omegn, der mener det er en god idé med et så markant byggeri i byen. Også borgmester Mogens Jespersen (V) var med til mødet, hvor han sagde: - Hvis folk vil noget med Hobro, skal de sige ja til det her byggeri! - Føj! kom det prompte svar fra en af tilhørerne. TV2 Nords reporter på stedet beretter om en skarp atmosfære præget af uenighed, højrøstede bemærkninger og "høtyv-stemming." Kalder rigmand dobbeltmoralsk Flere af fremmødte himmerlændinge var stærkt bekymrede over blandt andet skygge, hvis planerne om det 15 etager høje byggeri, gennemføres. Og så mener de at Bent Dahl, den lokale rigmand bag projektet, er dobbeltmoralsk. Han var arg modstander af byggeriet på modsatte side af vejen og samlede sågar underskrifter ind mod det. - Man har et standpunkt til man tager et nyt, sagde Bent Dahl dog torsdag aften, hvor han nu roser byggeriet overfor. Det er bare kun fire etager - ifølge bygherren skulle det have været højere, men blev afvist. Det mener flere af modstanderne af byggeriet er forskelsbehandling, når Bent Dahl har udsigt til at kunne bygge 15 etager. Der var dog opbakning fra en af borgerne, Lone Kalstrup, der er nysgerrig og umiddelbart positiv: - Jeg kan sagtens følge skepsisen. Men vi har nogle udfordringer i Mariagerfjord som vi skal tage alvorligt, så vi skal gøre et eller andet for at vi kan være attraktive i fremtiden, siger hun og kalder byggeriet 'harmonisk'. Sidste ord i sagen er dog ikke sagt. Eller skrevet. Der er nemlig frist i næste uge for skriftlige indberetninger.